**Sonetul verii**

*Felix*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Se-mbrăţişează caldul cu seninul

În vremea dintre două rourări,

Şi năvălind şuvoi, din patru zări,

Îşi varsă verdele cu zel preaplinul.

Doar lanul se-aureşte-n aşteptări

Să-şi împlinească-n coacere destinul,

În pâinea ce va-nmiresma căminul

Când vara va cânta prin treierări.

E cald şi e frumos, şi-atât de bine

Când straiul verii râde înflorat,

Dar coacerea e rostul verii-n sine.

De-aceea, Doamne, pentru crezul dat

Şi care-i încă mult prea crud în mine,

Dă-mi coacere, Te rog, ne’ntârziat!

Simion Felix Marțian